OB, MRK pak saam probleme in AlexandraOpenbare Beskermer Busisiwe Mkhwebane (Foto: Thobile Mathonsi/African News Agency/ANA) Die openbare beskermer en die Menseregtekommissie gaan kragte saamsnoer om die probleme wat tot gewelddadige betogings in Alexandra, noord van Johannesburg, gelei het te ondersoek. Inwoners van Alexandra betoog sedert verlede week oor diensleweringskwessies. Busisiwe Mkhwebane, openbare beskermer, en Bongani Majola, voorsitter van die MRK, het vroeër die week vergader en besluit om ŉ gesamentlike ondersoek van stapel te stuur om oplossings vir die gemeenskap se probleme te probeer vind. “Volgens ons ervaring vaar gemeenskappe die strate in wanneer hulle van mening is dat hul besware op dowe ore geval het”, het Mkhwebane gesê. “Dit is belangrik dat mense bewus word daarvan dat hoofstuk 9 van die Grondwet my kantoor en die MRK tot stand laat kom het vir mense om hul regte op te eis rakende kwessies soos openbare dienslewering.” Volgens Mkhwebane sal haar kantoor aandag gee aan aspekte rakende wanadministrasie, insluitend die toekenning van hulpbronne deur die onderskeie administrasies tot die lewering van gehalte openbare dienste in Alexandra. Die MRK sal fokus op menseregtekwessies soos toegang tot behuising, water en sanitasie, opvoeding en gesondheid. Mkhwebane het gesê die ondersoek sal fokus op die verskillende sfere en kyk na die optrede en weglatings van nasionale, provinsiale en plaaslike administrasies. “My kantoor het gevolglik vinnig beweeg om ŉ aanvanklike ondersoeklêer in die saak te open. In noue samewerking met die MRK sal ons met alle rolspelers in die saak in gesprek wees met die oog daarop om die probleme wat in Alexandra ervaar word vinnig aan te pak,” het Mkhwebane gesê.